<classify> TAASISI ya Moyo ya Jakaya Kikwete JKCI imekuwa ikipokea wagonjwa wengi wa moyo kutoka nchi za Afrika Mashariki na Kati na 217,016 wameshahudumiwa. Kaimu Mkurugenzi wa Upasuaji wa JKCI, Dk Angela Swai, alisema hayo jijini Dar es Salaam jana.Alisema wagonjwa hao wamepatiwa huduma hiyo katika kipindi cha miaka mitatu iliyopita. Wapo wagonjwa kutoka Zimbabwe, Uganda, Jamhuri ya Kidemokrasia ya Congo DRC, Malawi, Ethiopia na hata katika visiwa vya Comoro ambao wamekuwa wakipatiwa huduma hapa ikiwamo za shida za mishipa ya moyo iliyoziba.Gharama sio kubwa sana hata kwa wagonjwa wanaotoka nje ya nchi, hatujazitofautisha sana na wagonjwa wa ndani, gharama hizo ni sawa na zile anazotoa mgonjwa anayetibiwa katika hospitali za binafsi, alisema.Alisema ni muhimu wananchi wakatambua huduma za moyo zinazotolewa katika taasisi hiyo na kuchukua hatua pindi wanapobaini kuwa na shida za aina hiyo. Dk Angela alisema tangu kuanzishwa kwa JKCI Septemba 2015, imekuwa ikihudumia wagonjwa kutoka mikoa yote nchini ambao wamekuwa wakipewa rufaa kutoka hospitali za mikoa kwa ajili ya kupata huduma ya kiwango cha juu cha tiba ya moyo.Wagonjwa katika taasisi hii hupata huduma za matibabu za kibingwa za magonjwa yote ya moyo zikiwamo za upasuaji wa kufungua na bila kufungua kifua, urekebishaji wa mfumo wa umeme wa moyo, tiba ya mishipa ya damu na utayarishaji wa wagonjwa wanaokwenda kupandikizwa figo katika Hospitali ya Taifa Muhimbili, alisema.Kuhusu viwango vya vifo katika taasisi hiyo kila upasuaji unaofanyika, alisema JKCI hufanya uchunguzi kwa mwezi kwa wagonjwa waliofariki, jambo ambalo huwasaidia kujitathmini zaidi kiutendaji. Lengo la tathmini hii ni kujipima katika ufanisi wa utoaji wa huduma za upasuaji wa moyo na kuweza kujipanga zaidi kwa huduma zilizo bora kwa kipindi kingine.Kwa upande wake, Daktari Bingwa wa Moyo katika taasisi hiyo, Dk Tulizo Sanga, alitoa mfanokuwa, kwa kipindi cha miaka mitatu imeweza kutoa huduma kwa wagonjwa wa nje ya nchi 217,016, huku waliolazwa wakiwa ni 11,587 na waliofanyiwa upasuaji wa kufungua kifua ni 1,098.Alisema hali hiyo inatokana na kuwapo kwa huduma madhubuti zinazotolewa na wataalam wazalendo wanaofanya kazi ya kuwahudumia wananchi wenye matatizo na wasio na matatizo ya moyo kwa kutoa mada mbalimbali zinazowasaidia kujikinga na maradhi hayo.  <topic>: KITAIFA 